YGG เด้งกลับ 7% โชว์กำไรไตรมาส 1 แตะ 30 ลบ. จับตากระโดดเข้าเทรด SET   
YGG เด้งกลับ 7% โชว์กำไรไตรมาส 1 แตะ 30 ลบ. เคาะปันผล 0.109 บ./หุ้น ขึ้น XD 30 พ.ค. 65 กำหนดจ่าย 13 มิ.ย. 65 พร้อมจับตาย้ายเข้าเทรดตลาด SET จากการอนุมัติของตลาดหลักทรัพย์   
YGG เด้งกลับ 7% โชว์กำไรไตรมาส 1 แตะ 30 ลบ. เคาะปันผล 0.109 บ./หุ้น ขึ้น XD 30 พ.ค. 65 กำหนดจ่าย 13 มิ.ย. 65 พร้อมจับตาย้ายเข้าเทรดตลาด SET จากการอนุมัติของตลาดหลักทรัพย์   
17 พ.ค. 2565

ผู้สื่อข่าวรายงานว่า วันนี้ (17 พ.ค. 2565) ราคาหุ้น บริษัท อิ๊กดราซิล กรุ๊ป จำกัด (มหาชน) หรือ YGG ณ เวลา 11:35 น. อยู่ที่ระดับ 8.85 บาท บวกไป 0.55 บาท หรือขึ้นไป 6.63% โดยทำจุดสูงสุดที่ 8.95 บาท และทำจุดต่ำสุด 8.50 บาท ด้วยมูลค่าการซื้อขาย 66 ล้านบาท

โดยราคาหุ้น YGG เกิดการเด้งกลับขึ้นมาหลังจากร่วงแรงช่วงก่อนหน้า นักลงทุนเริ่มเข้ามาซื้อเก็งกำไรหลังจากผลการดำเนินงานงวดไตรมาส 1 ปี 2565 บริษัทมีรายได้รวม 86.76 ล้านบาท เพิ่มขึ้น 41.79% จากงวดเดียวกันของปีก่อน 25.6 ล้านบาท  ส่งผลให้บริษัทมีกำไรสุทธิ 30.39 ล้านบาท เพิ่มขึ้น 94% เมื่อเทียบกับงวดเดียวกันของปีก่อนมีกำไรสุทธิ 15.69 ล้านบาท
ทั้งนี้ อัตรากำไรและรายได้เติบโตสูงกว่างวดไตรมาส 1/2564 เนื่องจากบริษัทมีรายได้จากส่วนงานต่างๆ ที่ปรับตัวสูงขึ้น งานโฆษณาและภาพยนตร์มีรายได้ 51.08 ล้านบาท เพิ่มขึ้น 22.90 ล้านบาท หรือเพิ่มขึ้น 81.11%  ซึ่งมาจากการรับงานที่มีมูลค่าเฉลี่ยต่องานสูงขึ้นกว่างานที่เคยรับมาในอดีต หลังจากบริษัทใช้เวลาสั่งสมประสบการณ์จนได้รับความไว้วางใจจากลูกค้าในการมอบงานที่มีมูลค่าสูงขึ้น ส่วนงานภาพยนตร์แอนิเมชั่น มีรายได้  25.05 ล้านบาท เพิ่มขึ้น 2.4 ล้านบาท เพิ่มขึ้น 10.60% เมื่อเทียบกับงวดเดียวกันของปีก่อน
ขณะที่งานเกมและอินโนเวชั่น มีรายได้ 10.42 ล้านบาท เพิ่มขึ้น 4.81% ซึ่งเป็นการเติบโตจากเกม  Home Sweet Home Survive ที่สร้างรายได้อย่างต่อเนื่องนับตั้งแต่เปิดตัวเกมไปช่วงเดือน มี.ค. 2564 อีกทั้งบริษัทอยู่ระหว่างการเตรียมตัวปล่อยเวอร์ชั่นอัพเกรดของ Home Sweet Home Survive เพื่อให้เกมมีความแปลกใหม่ สนุกสนาน ตื่นเต้น และตรงกับความต้องการของผู้เล่นมากขึ้น
“ไตรมาสแรกปีนี้ งานทุกส่วนมีรายได้สูงขึ้น  แม้แต่งานเกม ที่บริษัทยังไม่ได้เปิดขายเกมใหม่ๆ แต่เกมที่เราปล่อยไปตั้งแต่ปีที่แล้วก็ยังสามารถสร้างรายได้ต่อเนื่อง งานเกมไตรมาส 1 บริษัทได้ซุ่มพัฒนาโปรเจคพร้อมปล่อยของในไตรมาส 2 ส่วน Home Sweet Home Survive ตอนนี้เกมได้อัพเกรดเรียบร้อยแล้ว และได้ปล่อยออกไปแล้วตั้งแต่วันที่ 5 พ.ค.ผ่านมา ซึ่งได้รับการตอบรับที่ดีมาก จากผู้เล่นเกมทั่วโลก เวอร์ชั่นใหม่ที่ปล่อยไปมีความแปลกใหม่ ตรงกับความต้องการของผู้เล่นมาก อยากให้จับตาดูรายได้จากธุรกิจเกมในไตรมาส 2 นี้” นายธนัช  กล่าว
สำหรับในปี 2565 บริษัทตั้งเป้าหมายรายได้เติบโตอย่างน้อย 20% โดยทุกธุรกิจของบริษัทยังมีการเติบโตอย่างต่อเนื่อง ทั้งธุรกิจเกมและอินโนเวชั่น งานโฆษณาและภาพยนตร์ รวมทั้งภาพยนตร์แอนิเมชั่น และในทุกธุรกิจของบริษัทจะรุกไปสู่ต้นน้ำมากขึ้น ซึ่งจะทำให้ทั้งยอดขายและมาร์จิน ของบริษัทขยับสูงขึ้นตามไปด้วย
นอกจากนั้นบริษัทฯ ประกาศจ่ายปันผลงวดดำเนินงานวันที่ 1 ม.ค. 2565 ถึงวันที่ 31 มี.ค. 2565 เป็นเงินสดในอัตรา 0.109 บาท/หุ้น กำหนดขึ้นเครื่องหมาย XD วันที่ 30 พ.ค.2565 และกำหนดจ่ายเงินปันผลให้แก่ผู้ถือหุ้นในวันที่ 13 มิ.ย.2565
นอกจากนี้ช่วงก่อนหน้าในการประชุมวิสามัญผู้ถือหุ้นเมื่อวันที่ 4 กุมภาพันธ์ ที่ผ่านมา ผู้ถือหุ้นมีมติเป็นเอกฉันท์อนุมัติให้บริษัทเพิ่มทุนจดทะเบียนจำนวน 256 ล้านบาท จากทุนจดทะเบียนเดิม 90 ล้านบาท เป็นทุนจดทะเบียน 346 ล้านบาท โดยการออกและเสนอขายหุ้นสามัญเพิ่มทุนจำนวน 512 ล้านหุ้น มูลค่าที่ตราไว้หุ้นละ 0.50 บาท ซึ่งการเพิ่มทุนครั้งนี้เนื่องจากบริษัทมีแผนที่จะย้ายหลักทรัพย์ของบริษัทฯ จากตลาดหลักทรัพย์ เอ็ม เอ ไอ (mai) เข้าไปซื้อขายในตลาดหลักทรัพย์แห่งประเทศไทย (ตลท.)
ดังนั้นจึงจำเป็นต้องเพิ่มทุน เพื่อให้มีคุณสมบัติเป็นไปตามข้อบังคับของ ตลท. ที่กำหนดให้ต้องมีทุนชำระแล้วไม่ต่ำกว่า 300 ล้านบาท รวมทั้งเป็นการระดมทุนเพื่อรองรับโอกาสการลงทุนของบริษัทในอนาคตซึ่งอาจเกิดขึ้นในช่วงเวลา 6 เดือน ถึง 1 ปีหลังจากทางผู้ถือหุ้นมีอนุมัติ อย่างไรก็ตามการย้ายจากตลาดหลักทรัพย์เอ็มเอไอ (mai) ไปยังตลาดหลักทรัพย์ฯ ยังต้องได้รับการอนุมัติจากตลาดหลักทรัพย์